
PËR MIRATIMIN E RREGULLORES “PËR ADMINISTRIMIN E QENDRËS HISTORIKE DHE TË ZONËS SË MBROJTUR, NË QYTETIN E SHKODRËS”

Në mbështetje të nenit 100 të Kushtetutës dhe të pikës 4 të nenit 29 të ligjit nr.9048, datë 7.4.2003 “Për trashëgiminë kulturore”, të ndryshuar, me propozimin e Ministrit të Turizmit, Kulturës, Rinisë dhe Sporteve, Këshilli i Ministrave

VENDOSI:

Miratimin e rregullores “Për administrimin e qendrës historike dhe të zonës së mbrojtur, në qytetin e Shkodrës”, sipas tekstit dhe hartës, që i bashkëlidhet këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Sali Berisha


RREGULLORE
PËR ADMINISTRIMIN E QENDRËS HISTORIKE DHE ZONËS SË MBROJTUR TË SAJ NË QYTETIN E SHKODRËS

Neni 1
Qëllimi dhe objektivat

Kjo rregullore ka për qëllim:
Miratimin e rregullave për administrimin, mbrojtjen, restaurimin dhe rijetëzimin e qendrës historike dhe zonës së mbrojtur të qytetit të Shkodrës.
Objektivat kryesorë të kësaj rregulloreje janë:
a) mbrojtja, konservimi dhe restaurimi i vlerave të trashëgimisë kulturore, historike, urbanistike, arkitektonike dhe mjedisore të qendrës historike dhe zonës së mbrojtur të qytetit të Shkodrës, sipas hartës, pjesë integrale e kësaj rregulloreje;
b) administrimi i qendrës historike dhe zonës së mbrojtur të qytetit të Shkodrës;
c) mënyrat e bashkëpunimit të institucioneve të ngarkuara për mbrojtjen, restaurimin dhe miradministrimin e vlerave të trashëgimisë kulturore të qytetit të Shkodrës, me njësitë e qeverisjes vendore.
Neni 2
Baza ligjore

Trashëgimia kulturore dhe historike e qendrës historike dhe zonës së mbrojtur të Shkodrës, mbrohet nga ligji nr.9048, datë 7.4.2003 “Për trashëgiminë kulturore”, me ndryshimet, kjo rregullore dhe rregulla të tjera në fuqi.

Neni 3
Struktura e qendrës historike dhe zonës së mbrojtur të qytetit të Shkodrës

Qendra historike dhe zona e mbrojtur e qytetit të Shkodrës konsiderohen si dokumentet më me vlerë të historisë së zhvillimit të këtij qyteti, pjesë e trashëgimisë kulturore shqiptare.
I. Qendra historike përfshin:
a) ansamblin arkitektoniko-urbanistik të rrugës “13 Dhjetori” (kufizuar në j-p me kryqëzimin në Parrucë dhe në v-1 me sheshin e qytetit);
b) ansamblin arkitektoniko-urbanistik të rrugës “Kol Idromeno” (kufizuar në j-p me sheshin e qytetit dhe në v-l me rrugën “Daniel Matlia”);
c)  ansamblin arkitektoniko-urbanistik të rrugës “Kardinal Mikel Koliqi” (kufizuar në v-p me rrugën “Kol Idromeno” dhe në j-l me rrugën “Skënderbeg”)
II. Zona e mbrojtur përfshin:
a)  Ansamblin arkitektoniko-urbanistik të rrugës “Aleksandër Moisiu”;
b)  Ansamblin arkitektoniko-urbanistik të rrugës “Bardhok Biba”;
c)  Ansamblin arkitektoniko-urbanistik të rrugës “Gurazezëve”;
d)  Ansamblin arkitektoniko-urbanistik të rrugës “Gurakuqëve”;
e)  Ansamblin arkitektoniko-urbanistik të rrugës “Murgeshave”;
f)  Ansamblin arkitektoniko-urbanistik të rrugës “Ndre Mjeda”;
g)  Ansamblin arkitektoniko-urbanistik të rrugës pas Kafes së Madhe.

Neni 4
Qendra historike

Qendra historike është pjesa më me vlerë e qytetit të Shkodrës. Ajo ruhet në tërësinë e saj si kompleks monumental me vlera historike, urbanistike, arkitektonike dhe ambientale. Këtu bëjnë pjesë ndërtesat në të dy anët e rrugëve të përmendura në nenin 3 pika 1 dhe vetë rrugët, trotuaret, muret e avllive, portat, si dhe strukturat e ndriçimit, dekori, gjelbërimi.
Në këtë zonë nuk lejohen ndërtime të reja, por lejohen vetëm ndërhyrjet restauruese dhe konservuese, si dhe rikonstruksione të ndërtimeve ekzistuese, vetëm pasi projekti i ndërhyrjes të jetë miratuar më parë në Këshillin Kombëtar të Restaurimeve. Plotësimi i nevojave më të domosdoshme për të realizuar funksionet administrative dhe social-kulturore, zgjidhet duke shfrytëzuar monumentet e kulturës që ruhen brenda kësaj zone, pa cenuar vlerat për të cilat ato janë vënë në mbrojtje.
Për secilin nga monumentet e kulturës të kategorisë së I-rë apo të II-të, pjesë përbërëse të qendrës historike, përcaktohen në përmasa, nga ministri përgjegjës për trashëgiminë kulturore, pas studimit dhe propozimit nga IMK-ja, një sipërfaqe toke përreth monumentit, si zonë mbrojtëse, në përputhje me vlerat e tyre arkitektonike, me përshtatshmërinë urbanistiko-estetike dhe me rrethana të tjera që kanë të bëjnë me monumentin. Në zonën mbrojtëse përreth monumentit ndalohet çdo lloj ndërhyrje me karakter ndërtimor.
Në monumentet e kategorisë së I-rë dhe të II-të të qendrës historike ndalohet vendosja në mënyrë të dukshme e elementeve, të cilat prishin pamjen dhe pengojnë fotografimin, filmimin dhe soditjen normale.
Ndalohen vendosja e reklamave, dekoreve, posterave, qofshin këto dhe provizore, në kundërshtim me ligjin nr.9048, datë 7.4.2003 “Për trashëgiminë kulturore”, me ndryshime.
Këto veprime përbëjnë kundërvajtje administrative dhe dënohen me gjobë në përputhje me ligjin nr.9048, datë 7.4.2003 “Për trashëgiminë kulturore”, me ndryshime, neni 28, pika 2.

Neni 5
Zona e mbrojtur e qendrës historike

Zona e mbrojtur me vlerën e saj plotësuese historike, urbanistike, arkitektonike dhe ambientale luan një rol me rëndësi të veçantë në tërësinë e trashëgimisë kulturore të paluajtshme për qytetin e Shkodrës. Krahas ndërtimeve me vlera historike, urbanistike dhe arkitektonike, në këtë zonë ka dhe ndërtime pa vlera, të cilat nuk harmonizohen me ato tradicionale dhe paraqesin nevojën për rikonstruksion, rindërtim apo riformulim nga ana urbanistike dhe arkitektonike. Për rrjedhojë, në këto zona lejohen rikonstruksionet e ndërtimeve ekzistuese, përshtatje, shtesa dhe ndërtime të reja në harmoni me karakteristikat e zonës, kur nevojat e domosdoshme për të cilat kërkohen, nuk zgjidhen brenda kuadrit ekzistues. Në këtë drejtim, këto zona duhet t’u nënshtrohen studimeve të kujdesshme urbanistike dhe arkitektonike për çdo ndërhyrje si në ndërtesë, ashtu dhe në drejtim të peizazhit urban (truall, rrugë, trotuare, avlli, gjelbërim, ndriçim, dekor). Për ndërtime të reja të respektohen kriteret e renditura në nenin 8 të kësaj rregulloreje. Në çdo rast projekti i çdo ndërtimi në këtë zonë miratohet nga Këshilli Kombëtar i Restaurimeve.



Në monumentet e kategorisë së I-rë dhe të II-të të zonës së mbrojtur ndalohet vendosja në mënyrë të dukshme e elementeve, të cilat prishin pamjen dhe pengojnë fotografimin, filmimin dhe soditjen normale.
Ndalohet vendosja e reklamave, dekoreve, posterave, qofshin këto dhe provizore, në kundërshtim me ligjin nr.9048, datë 7.4.2003 “Për trashëgiminë kulturore”, me ndryshime.
Këto veprime përbëjnë kundërvajtje administrative dhe dënohen me gjobë në përputhje me ligjin nr.9048, datë 7.4.2003 “Për trashëgiminë kulturore”, me ndryshime, neni 28, pika 2.

Neni 6
Studimi dhe projektimi për restaurimin e monumenteve

Studimi dhe projektimi i konservimit dhe restaurimit, në monumentet e kategorisë së parë dhe të dytë, bëhet nga Instituti i Monumenteve të Kulturës, Drejtoria Rajonale e Kulturës Kombëtare, Shkodër apo institucione dhe subjekte të tjera të specializuara dhe të licencuara sipas ligjit nr.9048, datë 7.4.2003 “Për trashëgiminë kulturore”, me ndryshime. Çdo projekt shqyrtohet prej Këshillit Shkencor të Institutit të Monumenteve të Kulturës dhe miratohet nga Këshilli Kombëtar i Restaurimeve.

Neni 7
Zbatimi i punimeve të konservimit dhe restaurimit

Zbatimi i punimeve për konservime dhe restaurime në monumentet e kulturës të kategorisë 1 ose kategorisë II bëhet nga IMK-ja, Drejtoria Rajonale e Kulturës Kombëtare Shkodër apo institucione dhe subjekte të tjera të specializuara dhe të licencuara sipas ligjit nr.9048, datë 7.4.2003 “Për trashëgiminë kulturore”, i ndryshuar.
Punimet e konservimit dhe restaurimit në ansamblet arkitektoniko-urbanistike të ndodhura në qendrën historike apo në zonën e mbrojtur, duke përfshirë këtu trotuaret, pamjet e ndërtesave që dalin në rrugë, muret e avllive, portat e jashtme dhe elemente të tjera urbanistiko-arkitektonike, kryhen nga DRKK-ja Shkodër ose/dhe nga persona fizikë apo juridikë të licencuar për këtë qëllim. Përjashtim bën ngritja apo rikonstruksioni i rrjetit inxhinierik nëntokësor, linja ajrore të telefonisë apo tensionit, si dhe shtrimi i rrugëve me sfalto beton, punime për të cilat leja miratohet edhe nga Këshilli Kombëtar i Restaurimeve. Punimet në këto raste mbikëqyren edhe nga përfaqësuesi i Drejtorisë Rajonale të Kulturës Kombëtare, Shkodër.

Neni 8
Urbanistika dhe kriteret e projektimit për rikonstruksione, përshtatje dhe ndërtime të reja në zonën e mbrojtur

Planet rregulluese të Shkodrës jashtë qendrës historike duhet të kenë karakter harmonizues me traditën. Brenda zonës së mbrojtur, çdo lloj ndërtimi duhet të jetë në volumet tradicionale dhe asnjëherë pengesë për soditjen e qendrës historike.
I. Rikonstruksionet në zonën e mbrojtur duhet të ndjekin këto kritere në projektimin arkitektoniko-urbanistik:
a) Rikonstruksionet dhe përshtatjet nuk duhet të dëmtojnë karakteristikat tradicionale të banesave në zonën e mbrojtur të Shkodrës. Veçanërisht nga pikëpamja arkitekturore ato duhet të jenë në harmoni me këto banesa, duke respektuar përpjesëtimet urbanistike e vëllimore, trajtimi arkitekturor dhe elementet arkitektonike. Instituti i Monumenteve të Kulturës, IMK, jep këshilla arkitekturore të nevojshme për respektimin e këtyre detyrimeve.
b) Në rastin e rikonstruksioneve të ndërtimeve ekzistuese, ato duhet të ruajnë trajtimin origjinal të pamjeve të jashtme, duke respektuar volumin ekzistues, ndërsa brendësia e tyre mund të ndryshojë duke respektuar elemente të veçanta me vlerë për trashëgiminë kulturore.
c) Çatitë e objekteve të rikonstruksioneve në ndërtimet ekzistuese,  duhet të jenë të të njëjtit lloj me ato të ndërtimeve origjinale përreth. Mbulesa duhet të jetë me tjegulla vendi qeramike, pjerrësia pa kaluar 25 gradë, pajisur me ulluk.

d) Nëse do të përdoren struktura dhe materiale të reja të kohës, si betoni etj., ato do të jenë të fshehura dhe të mos dallohen në pamjet e jashtme të ndërtesës.
e) Materiali, madhësia, ngjyra e dyerve dhe dritareve, si dhe ngjyra e fasadës së banesës përcaktohen dhe miratohen nga Këshilli Kombëtar i Restaurimit.
f) Materiali i mureve rrethuese, lartësia  dhe ngjyra e tyre përcaktohen dhe miratohen nga Këshilli Kombëtar i Restaurimit.
II. Ndërtimet e reja në zonën e mbrojtur duhet të ndjekin këto kritere në ndërtimin arkitektoniko-urbanistik:
a) Ndërtime të reja bëhen vetëm në ato troje, në të cilat leja e ndërtimit nuk bie ndesh me ligjin nr.9048, datë 7.4.2003 “Për trashëgiminë kulturore”, të ndryshuar, këtë rregullore, ligji për urbanistikën dhe rregulla të tjera në fuqi.
b) Ndërtimi i ri duhet të zërë jo më shumë se 40% të sipërfaqes së truallit.
c) Lartësia e ndërtesës së re duhet të jetë maksimalisht 10 metra nga sipërfaqja e tokës. Katet nëntokësore janë të lejuara dhe numri i tyre caktohet me vendim të KKR-së. Tavani i katit nëntokësor nuk duhet të kalojë lartësinë prej 50 cm nga niveli i truallit.
d) Catitë e ndërtimeve të reja duhet të jenë të të njëjtit lloj me ato të ndërtimeve origjinale përreth. Mbulesa duhet të jetë me tjegulla vendi qeramike, pjerrësia pa kaluar me 25 gradë, pajisur me ulluk.
e) Nëse do të përdoren struktura dhe materiale të reja të kohës, si betoni etj., ato do të jenë të fshehura dhe të mos dallohen në pamjet e jashtme të ndërtesës.
f) Materiali, madhësia, ngjyra e dyerve dhe dritareve, si dhe ngjyra e fasadës së banesës përcaktohen dhe miratohen nga Këshilli Kombëtar i Restaurimit.
g) Materiali i mureve rrethuese, lartësia dhe ngjyra e tyre përcaktohen dhe miratohen nga Këshilli Kombëtar i Restaurimit.
Si në rikonstruksionet, edhe në ndërtimet e reja punimet mbikëqyren edhe nga përfaqësuesi i DRKK-së, Shkodër. Mosrespektimi i pikave të këtij neni përbën kundërvajtje administrative dhe kundërvajtësit dënohen me gjobë në përputhje me ligjin nr.9048, datë 7.4.2003 “Për trashëgiminë kulturore”, i ndryshuar, neni 28, pika 2.
Ndërtimet, pamja e të cilave bie ndesh me këtë rregullore, trajtohen sipas ligjit nr.9780, datë 16.7.2007 “Për inspektimin e ndërtimit”.

Neni 9
Komiteti mbikëqyrës i qendrës historike dhe zonës së mbrojtur

Për zbatimin korrekt të kësaj rregulloreje, pranë bashkisë së qytetit  Shkodër ngrihet komiteti mbikëqyrës i qendrës historike dhe zonës së mbrojtur, një strukturë këshillimore, jofunksionale, me përfaqësues të njësisë së pushtetit vendor, përfaqësues e specialistë të Drejtorisë Rajonale të Kulturës Kombëtare, Shkodër, si dhe të institucioneve të tjera të specializuara. Ky komitet këshillon dhe u rekomandon strukturave përgjegjëse të trashëgimisë kulturore masa për përmirësimin dhe arritjen e standardeve kombëtare për miradministrimin, mbrojtjen dhe restaurimin e vlerave të trashëgimisë kulturore të qytetit të Shkodrës.
Komiteti përbëhet nga 7 anëtarë. Kryetar i komitetit mbikëqyrës caktohet kryetari i bashkisë së qytetit të Shkodrës.
Rregullorja e funksionimit të komitetit mbikëqyrës dhe emrat e anëtarëve propozohen nga vetë subjektet përfaqësuese në komitet dhe miratohen me vendim të kryetarit të bashkisë Shkodër. Komiteti mbikëqyrës i qendrës historike dhe zonës së mbrojtur bashkëpunon me organet e pushtetit vendor dhe atij qendror, në bazë të marrëveshjeve të përbashkëta midis tyre.

Neni 10
Dispozita të fundit

Shtesat dhe ndryshimet në këtë rregullore bëhen me propozim të ministrit përgjegjës për trashëgiminë kulturore.
Kësaj rregulloreje i bashkëngjitet harta e kufijve të qendrës historike dhe zonës së mbrojtur të saj të qytetit të Shkodrës.
Neni 11
Sanksione

Për shkeljen e kësaj rregulloreje, zbatohen sanksione mbështetur në ligjin nr.9048, datë 7.4.2003 “Për trashëgiminë kulturore”, i ndryshuar, rregulla të tjera në fuqi, vendimet e KKR-së dhe të këshillit bashkiak Shkodër.






















[image: ]
image1.png
MIRATOHET

KRYETARI | KESHILLI

MINISTRAVE

SALI BERISHA

MINISTRIA E TURIZMIT, KULTUF

RINISE DHE SPORTEVE

Dt.__/___/2008

VENDIM Nr._

INSTITUTI | MONUMENTEVE 1

KULTURES
DREJTORI

LORENG BEJKO

42 ZONA E MBROJTUR (TAMPON)





